Source: https://e-justice.europa.eu/content_divorce-45-at-mt.do?init=true&member=1
Timestamp: 2019-08-20 22:47:55+00:00
Document Index: 85817

Matched Legal Cases: ['Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ']

Divorzju - Awstrija
Il-liġi Awstrijaka tirrikonoxxi tliet tipi ta' divorzju: divorzju abbażi ta’ nuqqas/ħtija, divorzju li jsegwi separazzjoni ta' mill-anqas tliet snin u divorzju b’kunsens.
Il-konjuġi jista' jressaq petizzjoni għal divorzju jekk iż-żwieġ tkisser b’mod irrimedjabbli bħala riżultat ta’ nuqqas matrimonjali serju jew ta’ kondotta immorali jew ta' diżunur min-naħa tal-konjuġi l-ieħor/l-oħra li r-restawr ta’ relazzjoni li hija essenzjalment ekwivalenti għal żwieġ ma jistax ikun mistenni.
Jekk il-koppja tkun ilha tgħix separata għal tliet snin, wieħed mill-konjuġi jista’ jressaq petizzjoni għad-divorzju minħabba li ż-żwieġ ikun tkisser b’mod irrimedjabbli.
Jekk is-sħubija matrimonjali ma kinitx teżisti għal mill-inqas sitt xhur, it-tnejn jammettu li ż-żwieġ ikun tkisser b’mod irreparabbli u jaqblu li jiddivorzjaw, dawn jistgħu iressqu petizzjoni konġunta għal divorzju.
Ir-raġuni prinċipali għad-divorzju hija ta’ tkissir irrimedjabbli taż-żwieġ. It-tkissir seta' ġie kkawżat minn nuqqas matrimonjali serju min-naħa ta’ sieħeb wieħed, speċjalment meta wieħed mill-konjuġi ma jibqax fidil jew jkun fiżikament vjolenti jew jikkawża tbatija emozzjonali serja fuq il-persuna l-oħra. Il-konjuġi l-ieħor jista’ jressaq petizzjoni għal divorzju anki jekk l-imġiba ma tistax titqies bħala nuqqas matrimonjali, minħabba li tkun dovuta għal disturbi mentali serji, imma ż-żwieġ ikun madankollu tkisser sal-punt li r-restawr ta’ relazzjoni li hija essenzjalment ekwivalenti għal żwieġ ma jistax ikun mistenni, jew jekk xi wieħed mill-konjuġi jkun persuna mentalment marida jew tbati minn marda infettiva jew li tittieħed ħafna jew marda li tikkawża stmerrija. F’dawn il-każijiet kollha, il-konjuġi li qed iressaq il-petizzjoni għad-divorzju jrid jagħti prova tar-raġunijiet allegati. Madankollu, jekk il-konjuġi jkunu ilhom jgħixu separati għal tliet snin, in-nuqqas matrimonjali m'għandux għalfejn jiġi affermat jew stabbilit.
Bħala regola, iż-żewġ konjuġi jżommu l-kunjom li kienu jużaw waqt li kienu miżżewġin. Jekk wieħed mill-konjuġi adotta l-kunjom tal-konjuġi 1-ieħor maż-żwieġ, dan jista' jmur lura biex juża l-isem preċedenti tiegħu.
Fil-prinċipju, il-konjuġi jistgħu jaqblu li jaqsmu l-beni tagħhom kif jixtiequ. Dan jista’ jsir permezz ta’ rinunzja reċiproka (li jfisser li s-separazzjoni legali tal-beni matul iż-żwieġ tinżamm wara li ż-żwieġ jiġi xolt), billi jinqasmu l-beni kollha miksuba b’kuntratt u li jkunu miżmuma b’mod konġunt jew permezz ta' trasferiment ta' proprjetà minn konjugi wieħed għall-ieħor.
Jekk il-konjuġi ma jkunux laħqu ftehim dwar il-beni tagħhom, kull wieħed minnhom jista’ jitlob lill-Qorti biex taqsam ċerti beni li jappartjenu liż-żewġ konjuġi. Il-beni magħrufa bħala “l-assi matrimonjali” u l-“investimenti matrimonjali” jinqasmu bejniethom. “L-assi matrimonjali” huma d-dar matrimonjali u l-oġġetti tad-dar u l-affarijiet l-oħra kollha attwalment użati miż-żewġ konjuġi fil-ħajja tagħhom ta’ kuljum waqt li kienu miżżewġin. L-“investimenti matrimonjali”, huma l-investimenti kollha akkumulati mill-koppja waqt li kienu qed jgħixu flimkien bħala raġel u mara.
Kull ħaġa li l-miżżewġin ġabu magħhom fiż-żwieġ jew li wirtu jew li rċevew bħala rigal minn parti terza hija eskluża mill-qsim ta' beni, bħalma huwa dak kollu li konjuġi waħdu uża għal skopijiet personali jew professjonali tiegħu, inklużi kumpaniji u ishma f’kumpaniji, sakemm dawn ma kinux biss investimenti.
Il-Qorti għandha tqassam l-assi b’mod ekwu, b’kunsiderazzjoni xierqa taċ-ċirkostanzi relevanti kollha, b’attenzjoni partikolari lejn l-importanza u d-daqs ta’ kull kontribuzzjoni tal-konjuġi lejn l-akkwist ta’ assi matrimonjali u l-akkumulazzjoni ta’ investimenti matrimonjali, u lejn il-ġid tat-tfal. Il-ħlas ta’ manteniment, l-għajnuna għall-għajxien ta' kuljum, iż-żamma u l-kura tad-dar konġunta u t-trobbija tat-tfal taż-żewġ konjuġi u kwalunkwe assistenza matrimonjali oħra jitqiesu bħala kontribuzzjoni.
Peress li l-Att tal-2001 li jemenda l-Att dwar it-Tfal daħal fis-seħħ fl-1 ta’ Lulju 2001, il-ġenituri separati kellhom ambitu estensiv biex jagħmlu l-arranġamenti proprji tagħhom ta’ kustodja. F’każ ta’ divorzju, iż-żewġ konjuġi normalment iżommu r-responsabbiltà konġunta tal-ġenituri ta’ tfal taħt l-età. Madankollu, jekk il-ġenituri jixtiequ jżommu r-responsabbiltà ta' ġenituri konġunta sħiħa, kif kienu fiż-żwieġ, iridu jippreżentaw ftehim dwar il-post primarju ta’ residenza tat-tifel/tifla fil-qorti f’limitu ta’ żmien raġonevoli. Il-ġenituri jistgħu wkoll jidħlu fi ftehim fil-qorti li taħtu ġenitur wieħed biss ikollu responsabbiltà tal-ġenituri esklużiva jew ir-responsabbiltà ta' ġenitur wieħed tkun limitata għal kwistjonijiet speċifiċi.
Mill-Att tal-2013 li Jemenda l-Att dwar it-Tfal u dwar l-Ismijiet (Kindschaftsrechts-Änderungsgesetz) il-Qorti tista' tagħti l-ġenituri r-responsabbiltà ta' ġenituri konġunta kontra x-xewqat ta’ ġenitur wieħed jew iż-żewġ ġenituri jekk tqis li r-responsabbiltà ta' ġenituri konġunta hija fl-aħjar interess tat-tifel/tifla. Il-ġenituri jridu mbagħad jaqblu ma' liema ġenitur it-tifel/tifla se jgħix/tgħix. Jekk ir-responsabbiltà ta' ġenituri konġunta mhijiex fl-aħjar interess tat-tifel/tifla, il-qorti għandha tiddeċiedi liema ġenitur ikun irid jingħata r-responsabbiltà ta' ġenituri esklużiva.
Il-konjuġi li jaħti kemm b’mod esklużiv kif ukoll b'mod predominanti jrid iħallas manteniment suffiċjenti lill-konjuġi l-ieħor biex dan tal-aħħar iżomm l-istil ta’ ħajja tiegħu jekk ma għandux introjtu biżżejjed minn assi jew mix-xogħol li dan jista' jkun mistenni li jwettaq raġonevolment fiċ-ċirkostanzi. Jekk iż-żewġ konjuġi jaħtu għad-divorzju, iżda wieħed ma jaħtix aktar mill-ieħor, il-konjuġi li ma jistax imantni lilu nnifsu jista’ jingħata kontribuzzjoni għal manutenzjoni tiegħu nnifsu jekk dan huwa ekwu, bbażata fuq il-ħtiġijiet, l-assi u d-dħul tal-konjuġi l-ieħor. Kwalunkwe obbligu obbligatorju bħal dan jista’ jkun soġġett għal limitu ta’ żmien. Fil-każ ta’ divorzju bil-kunsens, il-konjuġi jistgħu jaqblu b’mod ħieles dwar jekk wieħed għandux iħallas il-manteniment tal-ieħor jew jekk iż-żewġ konjuġi humiex se jirrinunzjaw kull talba ta’ manteniment.
Ma hemm l-ebda arranġament bħal dan skont il-liġi Awstrijaka.
Il-liġi taż-żwieġ Awstrijaka tipprovdi għal “annullament taż-żwieġ” (“Ehenichtigkeit”). Żwieġ ikun null u bla effett jekk dan ma kienx b’kuntratt fil-forma preskritta, jekk wieħed mill-konjuġi kien legalment inkapaċitat, inkonxju jew temporanjament disturbat mentalment meta ż-żwieġ ġie kkuntrattat jew jekk iż-żwieġ sar biss jew primarjament għall-finijiet li wieħed mill-konjuġi jieħdu kunjom il-persuna l-oħra jew jakkwista ċ-ċittadinanza tal-konjuġi 1-ieħor, mingħajr ebda intenzjoni li tinħoloq relazzjoni matrimonjali. Żwieġ huwa wkoll null u bla effett jekk wieħed mill-konjuġi kien jgħix ma’ parti terza fi żwieġ legali meta ż-żwieġ ġie kkuntrattat jew jekk iż-żwieġ kien illegalment ikkuntrattat bejn il-qraba familjari.
Żwieġ jista’ jiġi annullat b’sentenza tal-qorti jekk, meta ż-żwieġ ikun ġie konkluż, il-kapaċità ġuridika ta’ wieħed mill-konjuġi tkun limitata u r-rappreżentant statutorju tagħhom ma jkunx ta l-kunsens għaż-żwieġ, jekk wieħed mill-konjuġi ma kienx jaf li kien se jidħol fi żwieġ jew kien jaf li kien se jidħol fir-rabta taż-żwieġ iżda ma xtaqx jiddikjara r-rieda tiegħu għal dan, jekk wieħed mill-konjuġi kellu żball rigward l-identità tal-persuna l-oħra, jekk wieħed mill-konjuġi kien żbaljat rigward kull ċirkostanza li tappartjeni lill-konjuġi l-ieħor u li kienet tipprekludih milli jidħol fir-rabta taż-żwieġ li kieku kien jaf bis-sitwazzjoni u apprezza kif xieraq l-implikazzjonijiet taż-żwieġ, jekk il-konjuġi ġew imġiegħla jidħlu għaż-żwieġ b’ingann malizzjuż dwar fatti essenzjali, jew jekk il-konjuġi kienu illegalment imġiegħla (mhedda) jidħlu għaż-żwieġ.
Ara t-tweġiba għall-Mistoqsija Nru 7.
Jekk żwieġ jiġi annullat, iż-żwieġ ikun ittrattat bħalli kieku qatt ma seħħ. Jekk wieħed biss mill-konjuġi kien jaf li ż-żwieġ kien null u bla effett meta kien ikkuntrattat, is-sitwazzjoni bejn il-konjuġi dwar il-proprjetà tagħhom tiġi solvuta f’konformità mad-dispożizzjonijiet li japplikaw fil-każ ta’ divorzju. Kull tifel jew tifla mwieled/mwielda miż-żwieġ jiġi kkunsidrat/tiġi kkunsidrata bħala leġittimu/a anki wara li ż-żwieġ ikun ġie annullat.
Id-divorzju jew l-annullament jistgħu jingħataw biss mill-qrati, iżda problemi b’rabta mad-divorzju jistgħu jiġu solvuti barra mill-qrati (eż. permezz ta’ medjazzjoni).
Tilwim relatat ma’ divorzju jew annullament jew l-eżistenza jew l-ineżistenza ta’ żwieġ jaqgħu fil-ġurisdizzjoni tal-Qrati Distrettwali (Bezirksgerichte). Tali tilwim jaqa’ fil-ġurisdizzjoni esklussiva tal-Qorti Distrettwali minn fejn il-konjuġi jkunu jew kienu residenti abitwalment l-aħħar flimkien. Jekk, meta l-petizzjoni ġiet ippreżentata, l-ebda wieħed mill-konjuġi ma kien abitwalment residenti f’dak id-distrett jew jekk huma ma kellhomx residenza abitwali komuni fl-Awstrija, il-qorti fid-distrett fejn l-intimat huwa abitwalment residenti jew, jekk l-intimat ma għandu l-ebda residenza abitwali fl-Awstrija, il-qorti fid-distrett fejn il-petizzjonant huwa abitwalment residenti jew, fin-nuqqas ta’ dan, il-Qorti Distrettwali taċ-Ċentru ta' Vjenna (Bezirksgericht Innere Stadt Wien) għandu jkollha l-ġurisdizzjoni esklussiva. Kwistjonijiet bħal dawn jaqgħu taħt il-kompetenza interna tal-qrati Awstrijaċi jekk wieħed mill-konjuġi huwa ċittadin Awstrijak, jekk l-intimat jew, fil-każ ta’ petizzjoni għal annullament miż-żewġ konjuġi, mill-inqas wieħed minnhom huwa abitwalment residenti fl-Awstrija jew jekk il-petizzjonant huwa abitwalment residenti fl-Awstrija u jew iż-żewġ konjuġi kellhom l-aħħar residenza komuni abitwali fl-Awstrija jew il-petizzjonant huwa persuna apolida jew kien ċittadin Awstrijak meta sar iż-żwieġ. Għalkemm dan huwa l-post esklussiv ta' ġurisdizzjoni, jista' jiġi miftiehem forum differenti.
Il-petizzjonijiet għad-divorzju għandhom iħarsu l-formalitajiet ġenerali għal petizzjoni. Petizzjonijiet għal divorzju b’kunsens, li fihom hemm deċiżjoni mogħtija taħt proċedura mhux kontenzjuża, għandhom jiġu ffirmati miż-żewġ konjuġi. Fil-każijiet kollha, għandu jinthemeż ċertifikat taż-żwieġ. Huwa rrakkomandat ukoll li jinthemżu d-dokumenti l-oħrajn kollha li jappoġġjaw il-petizzjoni.
Huwa possibbli li wieħed japplika għall-għajnuna legali f’każijiet ta’ divorzju skont ir-regoli ġenerali dwar l-għajnuna legali (ara “Għajnuna Legali - l-Awstrija”). Fi proċedimenti ta’ divorzju hemm rekwiżit legali relattiv għal avukat; jekk parti ma tixtieqx tidher fil-qorti personalment, tista' biss tiġi rrappreżentata minn avukat.
Jistgħu jiġu ppreżentati appelli kontra sentenzi mill-Qorti tal-Prim’ Istanza dwar divorzju jew annullament jew dwar jekk żwieġ kienx jeżisti jew le quddiem il-Qorti Superjuri rilevanti, jiġifieri l-Qorti Reġjonali (Landesgericht) li jaġixxi bħala l-Qorti tat-Tieni Istanza għall-Qorti Distrettwali kompetenti.
Deċiżjonijiet tal-Qorti tal-Appell jistgħu jiġu appellati biss fuq punt ta’ liġi jekk id-deċiżjoni tiddependi mit-tweġiba għal mistoqsija ta’ liġi sostantiva jew minn liġi proċedurali li hija importanti f’termini ta’ żamma ta’ konsistenza legali jew ta’ ċertezza legali jew ta’ żvilupp tal-liġi, pereżempju għax il-Qorti tal-Appell tiddevja mill-ġurisprudenza tal-Qorti Suprema jew għax ma hemm l-ebda tali ġurisprudenza jew għax din tal-aħħar tkun inkonsistenti.
Mill-1 ta’ Marzu 2001, ir-rikonoxximent ta’ digrieti ta’ divorzju bejn l-Istati Membri tal-Unjoni Ewropea (ħlief id-Danimarka) kien ibbażat fuq ir-Regolament tal-Kunsill (KE) Nru 1347/2000 tad- 29 ta’ Mejju 2000 dwar il-ġurisdizzjoni u r-rikonoxximent u l-infurzar ta’ sentenzi f’materji matrimonjali u f’materji ta’ responsabbiltà tal-ġenituri għall-ulied taż-żewġ konjuġi (ĠU L 2000/160, p. 19). Skont dan ir-Regolament, magħruf bħala r-Regolament II ta' Brussell, deċiżjoni espliċita li tirrikonoxxi digriet ta’ divorzju mogħti fi Stat Membru ieħor mhijiex aktar meħtieġa. Minflok, il-qrati individwali jew l-awtoritajiet amministrattivi għandhom jiddeċiedu dwar ir-rikonoxximent bħala kwistjoni preliminari għall-proċedimenti legali. Dan japplika partikolarment għall-kontrolli li għandhom jitwettqu mill-uffiċċju tar-reġistrazzjoni biex jiddetermina jekk divorzju mogħti fi Stat Membru jippermettix iż-żwieġ mill-ġdid.
Kull parti b’interess leġittimu tista’ tapplika għal dikjarazzjoni li digriet ta’ divorzju mogħti barra mill-pajjiż għandu jew ma għandux jiġi rikonoxxut. Ġeneralment, il-proċedimenti għal rikonoxximent jew nuqqas ta’ rikonoxximent ta’ sentenzi barranin dwar l-eżistenza ta' żwieġ jitwettqu quddiem il-Qrati Distrettwali. Applikazzjonijiet biex jiġu jew biex ma jiġux rikonoxxuti d-digrieti tad-divorzju għandhom jiġu ppreżentati lill-Qorti Distrettwali tad-distrett fejn l-applikant huwa abitwalment residenti jew, jekk il-konuġi ma jkollhomx residenza abitwali fl-Awstrija, lill-qorti fid-distrett fejn l-intimat huwa abitwalment residenti jew, fin-nuqqas ta’ dan, lill-Bezirksgericht Innere Stadt Wien.
Ara t-tweġiba għall-Mistoqsija Nru 14. Id-dokumenti li għandhom jiġu ppreżentati huma elenkati fl-Artikolu 32 tar-Regolament ta' Brussell II .
Il-liġi li tirregola l-kundizzjonijiet għad-divorzju hija determinata skont ir-Regolament tal-Kunsill (UE) Nru 1259/2010 tal-20 ta’ Diċembru 2010 li jimplimenta kooperazzjoni msaħħa fil-qasam tal-liġi applikabbli għad-divorzju u għas-separazzjoni legali (ĠU L 343/10 tad-29.12.2010). magħruf bħala r-Regolament ta' Ruma III. Il-koppja tista’ tagħżel il-liġi li jixtiequ japplikaw. Din tista’ tkun il-liġi tal-Istat li fih ikunu abitwalment residenti meta ssir l-għażla jew il-liġi tal-Istat li fih kienu residenti abitwali l-aħħar, sakemm wieħed minnhom għadu abitwalment residenti hemm meta tkun saret l-għażla, jew il-liġi tal-Istat li tiegħu wieħed mill-konjuġi hu ċittadin meta ssir l-għażla jew il-liġi tal-Istat li fih il-petizzjoni tiġi preżentata. Jekk il-koppja ma tagħżilx forum, tapplika l-liġi tal-Istat li fih il-koppja tkun abitwalment residenti meta l-petizzjoni tiġi ppreżentata jew, jekk ma jkollhomx residenza abitwali, tapplika l-liġi tal-Istat li fih il-koppja kienet residenti abitwali l-aħħar, sakemm huma ma jibqgħux jirrisjedu abitwalment hemmhekk sa sena qabel tiġi ppreżentata l-petizzjoni u wieħed mill-konjuġi jkun għadu abitwalment residenti hemm meta l-petizzjoni tiġi ppreżentata jew, fin-nuqqas ta’ dan, tapplika l-liġi tal-Istat li lilu jappartjenu ż-żewġ konjuġi meta l-petizzjoni tiġi ppreżentata jew il-liġi tal-Istat fejn il-petizzjoni tiġi preżentata.
L-aħħar aġġornament: 01/03/2018